**Interogaţii XIII - VIII**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

XIII.

Mai trebuie oare să aştept

să-mi cadă bruma pe veşmânt

când totul curge clar, precis,

spre infailibilul mormânt?

XIV.

De ce mi-e oare-atât de greu

să urc de-acum spre primăvară

purtându-mi scheletul pe umeri

fără să-l simt o povară?

XV.

Mă mai întreb nebun şi orb

spre care ţintă să mă-ndrept

când ştiu preabine că-n adânc

adăpostesc un drum prea drept?

XVI.

Ce-ar trebui să mai primesc

ca să sfărâm munţi, disperări

şi să-mi iau zborul, în sfârşit,

lăsând în urmă ezitări?